ཡ་མཚན་པ་ནི།འོས་བསྡུའི་སྐབས་ནས་སྲིད་སྐྱོང་ཕྱོགས་བསྐྱོད་སྐབས་མི་མང་ལ་འུར་ལངས་བཅུག་ནས་སོན་དང་ལེད་མོ་ཟེར་པའི་གཞས་བཏང་།བུད་མེད་ཚོ་མཉམ་དུ་གཞས་དང་ཞབས་བྲོ་ཁྲབ་པ་སོགས་བྱེད་མོད།འོན་ཀྱང་ཨ་རིའི་དོན་གཅོད་བཙན་གྱིས་ལས་མཚམས་འཇོག་བཅུགམི་མང་གི་མངོན་འདོད་རྡོག་རོལ་བཏང་།དྲང་བདེན་མ་ཡིན་པའི་སྐད་ཆ་མང་པོ་དྲ་ལམ་དུ་བཀྲམ།སྐུ་ངོ་སྤེན་པ་ཚེ་རིང་མཆོག་ལ་མ་ཉེས་ཁག་གཡོག་བྱས་པ་སོགས།ངན་དགུ་ཚང་བའི་སྤྱོད་པ་ལ།སྐུ་ངོ་སྤེན་ཚེ་རྡ་སར་ཕེབས་ནས།ལྷ་ཡིད་ཆེ་བ་དང་།འདྲེ་ཁོ་ཐག་ཆོད་པའི་གསལ་བཤད་བསྒྲགས་གཏམ་གནམ་སུ་སྒུལ་བ་ཞིག་བྱས་པ་ལ་སྲིད་སྐྱོང་མི་སྨྲ་བའི་བརྟུལ་ཞུགས་ཀྱིས།འཛམ་གླིང་ཤར་ནུབ་ལ་ཕྱོགས་བསྐྱོད་བྱེད་ཁུལ་གྱིས་མི་མང་ལ་གཡོལ་གང་ཐུབ་བྱས།སྤྱི་ཟླ་༡༢ཚེས་༨དགོང་མོ་ཨ་རིའིི་གནམ་ཐང་ནས་མི་མང་ཁག་གཅིག་གིས་ཞི་བ་དང་བདེན་པ་བཙུག་ཏུ་བཀུར་ནས་ངོ་རྒོལ་གྱི་རྣམ་འགྱུར་བསྟན་པར་གཡོལ་ནས་སྒོ་གཞན་ནས་བྲོས།དེ་བཞིན་སྤྱི་ཟླ་༡༢ཚེས་༡ཉིན་༸གོང་ས་མཆོག་ལྡི་ལི་ནས་མཁའ་ལམ་བརྒྱུད་རྡ་སར་ཕེབས་འབྱོར་སྐབས་ཀྱང་སྲིད་སྐྱོང་རྡ་སར་ཡོད་བཞིན་དུ་ཕེབས་བསུ་ལ་བཅར་མེད་པ་འདིས་ཀྱང་རང་ཉིད་ལ་གནོང་ཞིག་ཡོད་པ་དེ་ལྷང་ལ་བུད་ཡོད།ནམ་རྒྱུན་དྲ་ལམ་ཁག་ཏུ་སྲིད་སྐྱོང་།༸གོང་ས་མཆོག་དང་ལྷན་དུ་ཡོད་མདོག་ཀྱིས་པར་དང་བརྙན་ལ་ཐེབས་གང་ཐུབ་བྱེད་པ་རེད།གང་ལྟར་སྐབས་དེར་བཅར་ཐུབ་མེད་པ་དེ་ནི་རང་གནོང་གིས་གཡོལ་བ་རེད།དེ་བཞིན་སྤྱི་ཟླ་༡༢ཚེས་༡༠ཉིན་ནི་༸གོང་ས་མཆོག་ལ་འཛམ་གླིང་ཞི་བདེའི་གཟེངས་རྟགས་འབུལ་བཞེས་མཛད་པའི་ཉིན་མོ་རེད།ཚེས་༩དགོང་མོ་ཨ་རིའི་ནོའུ་ཡོག་ནས་ཟ་ཁང་ཆེན་པོ་ཞིག་ནས་སྲིད་སྐྱོང་གི་རྒྱབ་བསྐྱོར་བ་ཚོས་སྲིད་སྐྱོང་གདན་ཞུས་ཀྱིས་དེ་སྔ་བོད་པའི་སྤྱི་ཚོགས་ནང་ཧ་ལམ་གྲགས་མ་མྱོང་བའི་གྷ་ལ་ཌྷི་ནིརཟེར་པ་ཞིག་བཏང་པ་རེད།སྐབས་དེའི་དགོང་མོ་གནམ་གཤིས་ཧ་ཅང་གྲང་ངར་ཆེ་བའི་ཁར་ཁ་བ་བུ་ཡུག་འཚུབ་པའི་ཁྲོད་དྲང་བདེན་ལ་རྒྱབ་བསྐྱོར་བྱེད་མཁན་གྱི་མི་མང་༣༠༠ལྷག་གིས་ཞུ་འབོད་ཀྱི་འཕྲད་དར་ཁྱེར་ནས་ཟ་ཁང་གི་སྒོའི་ཕྱི་ལ་ལངས་ནས་ཡོད་སྐབས་སྲིད་སྐྱོང་གཡོལ་གང་ཐུབ་ཀྱིས་ཞུ་འབོད་པ་ཚོར་གདོང་ཙམ་ཡང་བསྟན་མེད།བྱེད་སྟངས་འདི་ནི་རྒྱ་དམར་གྱི་མགོ་ཁྲིད་ཚོའི་བྱེད་སྟངས་དང་འདྲ་བོ་འདུག་བསམ་པའི་ཚོར་བ་ཞིག་ངང་གི་སྟེར།གལ་ཏེ་མི་མང་གི་ངོ་རྒོལ་ལ་མོས་མཐུན་མེད་ཀྱང་།མི་མང་ལ་གདོང་བསྟན་ནས་ཁྱེད་རང་ཚོ་གྲང་ངར་འདིའི་ནང་མ་བཞུགས་རོགས།ང་ཚོས་རིམ་གྱིས་གནས་ཚུལ་གསལ་པོ་བཟོ་ཡོང་ལབ་ནས་ཞི་འཇམ་གྱིས་སྐད་ཆ་བཤད་ན་མི་མང་ཡང་བློ་ཕམས་དེ་ཙམ་སྐྱེས་མི་སྲིད་པ་རེད།མི་མང་ལ་འགན་གང་ཡང་མ་ཁུར་པ་འདིས་མི་མང་གི་སེམས་ནང་རྨ་ཁ་ཇེ་ཆེར་བཏང་ཡོད་པ་གསལ་པོ་རེད།དེའི་ཐོག་སྲིད་སྐྱོང་ལ་རྒྱབ་བསྐྱོར་བྱེད་མཁན་ཚོས་ཀྱང་སྤེན་པ་ཚེ་རིང་ཕྱིར་འབུད་བཏང་བར་དགའ་བསུ་ཡོད་ཟེར་པ་སོགས།ནང་ཁུལ་གྱི་མི་མང་ལ་ཕོག་ཐུག་བཟོ་བྱེད་སྐད་ཆ་སྣ་ཚོགས་དང་།སྒྲ་སྒམ་སྣ་ཚོགས་བཟོས་ནས་དྲ་ལམ་ལ་བཀྲམས་དེ་འདྲ་བྱས་པ་ནི་ཤིན་ཏུ་མ་འོས་པ་རེད།ཡང་སྤྱི་ཟླ་༡༢ཚེས་༡༩ཉིན་སྲིད་སྐྱོང་ལྷོ་ཕྱོགས་སེར་ར་ཆོས་སྒར་དུ་འབྱོར་སྐབས།མི་མང་གིས་ངོ་རྒོལ་གྱི་རྣམ་འགྱུརབསྟན་པར་དོགས་ནས།དེ་ལ་གཡོལ་ཆེད་མཚན་མོའི་ཚོུད་༡༡ཙམ་ལ་དགོན་པའི་ནང་འབྱོར་བ་བྱས་པ་དེ་ཚོ་ཚང་མས་གནས་ཚུལ་མང་པོ་ཞིག་ངང་ངམ་ཤུགས་ཀྱིས་ར་སྤྲོད་བྱས་ཡོད།ལྷག་པར་དུ་གདན་ས་ཆེན་པོ་སེ་ར་ཐེག་ཆེན་གླིང་ནི་རི་བོ་དགེ་ལྡན་པའི་བསྟན་པའི་འབྱུང་གནས་ཀྱི་ཆར་གཏོགས་རེད།ད་རེས་གནང་སྟངས་ནི་ཆབ་སྲིད་པའི་ལག་གཡོག་ལྟ་བུ་བྱས་ནས།འཕྲེད་དར་སྣ་ཚོགས་བཟོས་ནས་༸གོང་ས་མཆོག་དང་སྲིད་སྐྱོང་ལྷན་དུ་ཡོད་པའི་སྐུ་པར་དེ་ཚོ་སྤྱི་ཚོགས་ནང་བཀྲམས་གང་ཐུབ་བྱེད་པ་འདི་ཚོ་ནི་སྲིད་སྐྱོད་ཁོང་རང་གི་ཐུགས་བཀོད་ཡིན་ནམ་སྙམ་པའི་བསམ་ཚུལ་ཡང་སྐྱེས།དགེ་འདུན་པ་མང་པོས་ཆབ་སྲིད་དང་།ཆོལ་ཞེན་བྱེད་པ་འདི་ཚོ་ནི་ཧ་ཅང་ཐབས་སྐྱོ་བོ་རེད།དམ་ཆོས་འདུལ་བ་དང་འགལ་བའི་ལས་རེད།སོ་ཐར་གྱི་མདོའི་ནང་།ཐེག་པ་ཆེན་པའི་དགེ་འདུན་ནི།དོན་ཉུང་བ་བྱ་བ་ཉུང་བ།གསུངས་ཡོད་པ་དང་ཡོངས་སུ་འགལ་བ་རེད།